
			Prolog

			Åredalen hviler i streng vinterkulde.

			Det er så kaldt at det gnistrer i luften, og temperaturen har sunket til minus tjuefem. De brede bakkene ligger tomme og forlatte, ikke engang løypemaskinenes blinkende gule lys er å se lenger. De har gjort sitt for dagen.

			Alle sover i januarnatten.

			Den døde ligger foran den påkostede tømmerhytta, helt øverst i det området som kalles Sadeln.

			Det ene kinnet hviler i snøen, og øynene er lukket mot evigheten.

			Tunge skyer skygger for stjernene. Himmelen er svart. Hytta går i ett med mørket, og det svake skinnet fra utelampene sprer et spøkelsesaktig skjær over tomten.

			Lys nok til å se, men ikke synes.

			Noen få snøfiller daler ned fra den mørke himmelen og legger seg på det stivfrosne ansiktet.

			Og alt blir stille. 

			FREDAG

			Stemningen på jernbanestasjonen i Uppsala er hektisk da Fanny Smedsås skynder seg gjennom folkemengden for å ta nattoget til Åre. Bestevenninnen Olivia Hallin følger to skritt bak. Det lysebrune håret til Fanny faller fram over ansiktet, og hun stønner over de uhåndterlige skiene som hun bærer på skulderen. Både hun og Olivia sleper dess­uten på hver sin tunge koffert. Det er latterlig hvor mye man trenger for en uke i fjellet, og enda har hun prøvd å ta med seg så lite som mulig.

			Klokka er over elleve om kvelden, og det er bare fem minutter til toget går. Olivia var som vanlig sent ute ­– det er typisk henne – men Fanny er vant til det. Hun blir sjelden sint på venninnen.

			«Der borte er guttene,» peser Olivia.

			Fanny kikker opp. Litt lenger bort på perrongen venter Olivias fire medstudenter fra økonomistudiene, som også skal være med på turen.

			Nærmest dem står Wille, eller William Löwengren som han heter. Han står like bredbeint som han pleier, og gestikulerer ivrig og overbevisende. Ingenting kan rokke ved Willes selvtillit, og det hender Fanny er misunnelig på ham for det. Det er vel derfor han og Olivia trekkes mot hverandre. Det lyser av begge to, de havner automatisk i sentrum og er vant til oppmerksomhet.

			Ved siden av Wille tråkker Amir utålmodig. Han drar hånden gjennom den mørkebrune luggen og flirer da Wille sier noe som det ikke går an å oppfatte.

			Han har som alltid et glimt av beundring i blikket når han snakker med Wille.

			Fanny skulle ønske Amir kunne se på henne på samme måte. Det skjer noe i kroppen når hun ser smilet hans. Hun klarer ikke å rive blikket løs fra de intense brune øynene.

			Hun har hatt et godt øye til Amir i flere måneder, når hun har blitt med Olivia på pubkvelder, men det virker nesten ikke som om han vet at hun eksisterer.

			Det håper hun det skal bli en forandring på i Åre.

			Forventningene bobler i Fanny idet hun tar et fastere tak i kofferten. Selv studerer hun statsvitenskap og kjenner ikke de andre guttene like godt som Olivia gjør. Egentlig burde hun ha brukt ferieuken til å lese, men det var ikke mulig å si nei da Olivia la ut om hvor gøy det kom til å bli. Dessuten bor de gratis, fordi de får låne hytta til Willes foreldre.

			Og Amir skal være med.

			Hun kikker bort på ham igjen og kjenner det krible i magen. Han er så utrolig kjekk. Kanskje en uke sammen i fjellet kan få ham til å forstå hva hun føler for ham?

			Pontus har fått øye på dem og vinker i deres retning.

			«Vi begynte nesten å lure på om dere ville rekke det,» sier han på sitt brede skånsk.

			Det stikker en flaske opp av den ene jakkelomma hans. Det virker som om Pontus har begynte å feste, selv om de ikke har forlatt Uppsala engang.

			«Dette kommer til å bli så jævlig nais!» roper Olivia og kaster seg rundt halsen på Wille. I det samme kjører Åre-toget fra Stockholm inn på perrongen. Mens Olivia klemmer, hilser Fanny på de andre. Hun vinker til Emil, som står et par meter lenger bort og snakker i mobilen. Han er fra Umeå, og den eneste som ikke synes det er kaldt i Uppsala om vinteren. Han gjør seg ferdig med samtalen og legger bort telefonen samtidig som togdørene åpner seg.

			Fanny havner langt bak i køen av passasjerer. Hun prøver å finne Olivia, men det virker som om venninnen allerede har kommet seg på med bagasjen sin, så Fanny følger bare etter med et bredt smil.

			De har bestilt en egen sovekupé for seks personer.

			Om drøyt ni timer skal de rulle inn i Åre. 

			Den verdenen som brer seg ut under propellflyet da politi­betjent Hanna Ahlander speider ut av vinduet, er hvit og flat. I det fjerne kan hun se lys som tyder på at de nærmer seg bebyggelse, men hun er ikke i stand til å avgjøre hvilken. Klokka nærmer seg sju om kvelden, og de er på vei nordover.

			«Hvor skal vi?» spør hun for tredje gang og snur seg mot Henry Sylvester, som sitter i det kremhvite skinnsetet rett overfor henne.

			Han setter opp et hemmelighetsfullt uttrykk og ser samtidig ganske fornøyd ut.

			«Jeg har jo sagt at det er en overraskelse.»

			Han hever champagneglasset og skåler samtidig som flyverten kommer bort og spør om de vil ha påfyll.

			Hanna vet ikke hva hun skal tro.

			Da Henry sa at han ville finne på noe morsomt for å feire trettisjuårsdagen hennes, og ba henne pakke en overnattingsbag, hadde hun forestilt seg en luksuriøs natt på et av Åres hoteller. At de skulle kjøre til Molanda lufthavn utenfor Järpen, der et fly sto og ventet på dem, gjorde henne målløs. Vanligvis prøver hun å la være å tenke på at Henry Sylvester er en ytterst fremgangsrik finansmann, rett og slett fordi den store formuen hans gjør henne stresset. Men i dag, da hun sitter i et privatfly for første gang i sitt liv, lar ikke det seg gjøre.

			Så sier hun til seg selv at hun skal la være å overtenke og heller glede seg over nuet.

			Hun løfter krystallglasset og skåler tilbake. I det milde skinnet fra kabinbelysningen er han mer tiltrekkende enn noen gang. Intelligensen lyser i de dyptliggende øynene, og den skarpe profilen inngir styrke og tillit.

			Hun kjenner det ile i kroppen.

			Hanna lener seg tilbake i setet. Hun tar enda en slurk og kjenner boblene rulle langsomt over tungen. Hun prøver å slappe av, for en gangs skyld slippe taket og bare la Henry få bestemme. Det er noe av det hun virkelig liker ved ham, det at han er så trygg på seg selv. Det er ingenting som tyder på at han føler seg det minste truet av å ha en kjæreste som er politietterforsker.

			Det er første gang hun har opplevd noe sånt, og hun nyter at hun ikke trenger å tone ned verken seg selv eller yrkesrollen sin. Noe hun har vært nødt til å gjøre mange ganger med andre menn.

			Pilotens stemme når dem over høyttaleranlegget.

			«Vi nærmer oss vår sluttdestinasjon og regner med å lande i Kiruna om femten minutter.»

			Hanna kikker opp.

			Kiruna?

			Hun kikker bort på Henry, som ser like hemmelighetsfull ut. Hva er det han har funnet på? Kan det tenkes at de skal til Ishotellet i Jukkasjärvi?

			Hanna har bare hørt snakk om det kjente overnattingsstedet som hvert år bygges opp på nytt av is fra Torneälven. 
Men å reise dit er ikke noe man kan tillate seg på en politilønn.

			«Skal vi til Ishotellet?» prøver hun i et forsøk på å lokke mer informasjon ut av ham.

			Henry rister på hodet.

			«Niks.»

			«Kom igjen,» ber Hanna. «En liten ledetråd må du kunne gi meg.»

			Henry rister på hodet igjen, og Hanna kan se at han nyter å holde henne på pinebenken.

			«Du er som et nysgjerrig barn,» sier han. «Har du aldri hørt at tålmodighet er en dyd?»

			Hanna rynker på nesen.

			«Det er ikke min stil.»

			Henry slår påtatt oppgitt ut med hendene.

			«Det burde jeg vel vite på dette tidspunktet.»

			Når Hanna betrakter Henry, kan hun fremdeles bli overrasket over at de er blitt et par. Han er en milliardær som beveger seg hjemmevant blant stockholmseliten og i Saint Tropez. Hun er en vanlig politibetjent som jobber i en distriktskommune, med en lønn som stort sett er brukt opp når den neste nærmer seg utbetaling.

			Teknisk sett har de nok datet i cirka åtte måneder, selv om ikke Hanna har fortalt om ham til noen. Ikke engang til Lydia, den ti år eldre søsteren, som er den hun stoler mest på i hele verden.

			Mens Henry gjerne vil vise henne fram, gjør hun sitt beste for å holde forholdet deres hemmelig.

			Heller ikke til sin nærmeste kollega, Daniel, har hun nevnt det med et ord. Daniel har hatt det så stritt det siste året, etter at han og samboeren Ida gikk fra hverandre. Det nye livet er ikke enkelt, såpass har Hanna skjønt av samtalene de har hatt når de kjører sammen mellom Åre og Östersund, der avdelingen for grov kriminalitet, som begge tilhører, er plassert.

			Da ville det ha vært taktløst av henne å fortelle at hun selv har truffet noen – det er i hvert fall det hun sier til seg selv.

			Daniel vet heller ikke hva hun følte for ham før hun ble sammen med Henry.

			Hanna lener pannen mot vindusruten og prøver å skyve fra seg tankene. Hvorfor tenker hun på dette når hun er på vei til drømmeferien? Hun burde heller konsentrere seg om Henry, som har lagt seg sånn i selen, ikke grave seg ned i gamle problemer som det å ha ubesvarte følelser for en kollega.

			Stemmen til Henry henter henne tilbake til virkeligheten.

			«Du skal få en liten ledetråd,» sier han og drikker opp. «Når vi har landet i Kiruna, står det et helikopter og venter på oss.»

			Hanna rynker pannen.

			Et helikopter?

			Så vidt hun vet, er det ikke spesielt langt fra Kiruna til Jukkasjärvi, det har neppe noen hensikt å fly dit med helikopter, ikke med tanke på hva det må koste. Dessuten får man vel ikke fly i mørket uten spesiell tillatelse.

			Skjønt med Henry er det aldri godt å vite. Ingenting er umulig for ham. 

			The rich are different, leste hun en gang. Det stemmer. Såpass har hun lært seg siden de ble kjent med hverandre. Ikke fordi Henry prøver å imponere henne. Han er ikke en person som strør om seg med penger eller oppfører seg arrogant bare fordi han er rik.

			Faktum er at han har bestemt at mesteparten av formuen hans skal gå til en stiftelse når han dør, ikke til de tre sønnene.

			Men det er noe annet som følger med det å ha uendelig med ressurser. Som om det gir ham en slags rustning.

			Ingen kan røre ved ham, og handlefriheten hans er ubegrenset.

			Hva gjør det med et menneske at man aldri trenger å tenke over hva ting koster? Det er en posisjon som skiller Henry fra nittini prosent av menneskeheten, og Hanna har ofte lurt på om hun burde misunne ham eller avsky ham for det.

			Rent prinsipielt kan hun mene at ingen burde ha den slags inntekter; det er verken sunt eller rettferdig. Hun kan også bli sprø ved tanken på hva hun og kollegaene hennes tjener, som tross alt risikerer livet i tjenesten.

			Samtidig er det ikke Henrys skyld at samfunnet ikke lønner politifolk som de fortjener.

			Han bøyer seg fram og stryker henne lett over kinnet. Hun kjenner lukten av parfymen hans, en forførerisk blanding av sandeltre og bergamott, med en undertone av vetiver, som hun har begynt å lengte etter.

			«Du kommer til å elske dette,» sier han mykt. «Du må bare slappe av litt. Stol på meg.»

			Tillit er ikke Hannas beste øvelse, spesielt ikke etter at den forrige samboeren hennes bedro henne i mange måneder før han gjorde det slutt, men Hanna bestemmer seg for at Henry har rett.

			For en gangs skyld skal hun gi seg selv lov til å bli tatt vare på.

			I morgen er det bursdagen hennes.

		

	
		
			3

			Førstebetjent Daniel Lindskog går rundt i leiligheten og rydder i de fargeglade lekene til Alice. Dagen før hentet han datteren sin hjemme hos Ida, og nå skal hun være hos ham i helgen. Etter det har Ida henne i to dager, og så er det hans tur igjen.

			To–to–tre-systemet, kalles det.

			To døgn hos mor, to døgn hos far, og deretter fredag, lørdag, søndag hos mor. Og så bytter de. Neste helg er det Idas tur til å være sammen med Alice, siden Daniel skal ha henne nå.

			Det var Ida som foreslo denne ordningen fordi Alice er så liten, bare to og et halvt år. Hun syntes det var vanskelig å skulle bytte annenhver uke – holdt ikke ut tanken på ikke å få være sammen med Alice i så mange dager.

			Daniel orket ikke å protestere, selv om han innerst inne synes det blir mye fram og tilbake. Hver gang Alice har vent seg til å være hos ham, er det på tide å dra tilbake til moren. Dessuten hender det ikke sjelden at Ida vil forandre noe i siste øyeblikk eller beholde Alice en ekstra dag. Det gir mindre forutsigbarhet i hverdagen og gjør det vanskeligere for ham å planlegge jobben.

			Avtalen med Birgitta Grip, som leder avdelingen for grov kriminalitet i Östersund, er at han skal jobbe derfra minst et par dager i uken, selv om han bor i Åre.

			Daniel lister seg inn på datterens rom og legger de siste lekene i en blå plastkasse som står ved veggen. Alice ligger på ryggen og sover tungt med kosedyret sitt inntil seg. Det er et lysebrunt reinsdyr med snille øyne og myke tøyhorn som heter Renis. Selv om Alice uttaler det Jenis.

			Han blir stående ved sengen hennes og kjenner lukten av barnesjampo, en antydning av nyhøstede grønne epler. Den får ham til å tenke på solfylte dager og badeturer til Ottsjön og den fine sandstranden der.

			Kinnene hennes er rosa og de små hendene med bitte små fingre utstrakt. Helst vil han løfte henne opp og bære henne inn i sin egen seng for å ha henne nær seg, men han vil ikke forstyrre nattesøvnen.

			Datteren hans er nesten like gammel som han selv var da hans egen far reiste fra ham og moren. Da Alice ble født, lovet han seg selv at hun skulle få en helt annen oppvekst, en trygg og kjærlighetsfull barndom med en far som hele tiden var der for henne.

			Hele livet har han drømt om en egen kjernefamilie. Likevel, og til tross for alle gode intensjoner, klarte han ikke å redde forholdet til Ida.

			Alice var bare tjue måneder da samboeren hans forlot ham.

			Jeg vet ikke om jeg elsker deg lenger.

			Han husker nøyaktig hvordan ordene falt da Ida med gråt i stemmen ga forholdet deres dødsstøtet.

			Det var annen påskedag året før. De satt ved kjøkkenbordet, og han hadde akkurat avsluttet en uvanlig krevende etterforskning som begynte med et brutalt knivdrap på Copperhill Mountain Lodge, det kjente designhotellet på Förberget øst for Åre.

			Tidspunktet var det verst tenkelige. Daniel var helt utkjørt, og budskapet var vanskelig å ta innover seg. Han hadde bare stirret på Idas tårevåte øyne, nesten uten å forstå hva hun mente, til tross for at ordene ikke levnet rom for tvil.

			Allerede dagen etter flyttet hun hjem til moren i Järpen og kom aldri tilbake igjen. Noen måneder senere hadde hun flyttet inn hos Gustav, den nye kjæresten som er skiguide og en gammel venn fra tiden da hun jobbet for Skistar.

			Selv om det er gått snart ti måneder, har Daniel fremdeles problemer med å forholde seg til Idas beslutning. Rent intellektuelt innser han at forholdet deres er over, likevel ligger han våken om nettene og grubler.

			På hvorfor hun valgte ham bort.

			På hvorfor det ikke fungerte mellom dem når det var det han alltid hadde ønsket seg.

			Daniel hadde vært villig til å gjøre hva som helst for å unngå et brudd. Han hadde gått til psykolog i over et år for å forsøke å bli en bedre far og samboer, så han foreslo at de skulle prøve parterapi.

			Det tok en god stund før det gikk opp for ham at Ida faktisk ikke … ville.

			Hun ville ikke være sammen med ham lenger.

			Av og til føles dette som det største sviket. At Ida ikke ønsket å kjempe for familien deres, at hun var klar for å gi avkall på alt de hadde bygd opp sammen. 

			At det ikke betydde mer enn som så.

			Dyna til Alice har glidd ned. Daniel tar tak i dynetrekket med små bamser på og drar det forsiktig over den lille brystkassa som hever og senker seg i jevne åndedrag.

			Han er blitt boende i treromsleiligheten med gang­avstand til politistasjonen, kjøpte ut Ida med en sjenerøs sum for å unngå krangel. Det var en løsning som passet dem begge, siden hun var klar på at hun ville begynne forfra og finne seg et annet sted å bo. 

			Sammen med Gustav.

			Daniel sukker oppgitt og går ut av barnerommet. Livet ble snudd opp ned den dagen for knapt et år siden. Og han kan fortsatt ikke helt forklare hva det var som skjedde.

			Fanny prøver å svelge kvalmen. Luften i kupeen er varm og innestengt, og det lukter surt av vindussetet der hun sitter. Hun har drukket mye mer enn hun burde, og føler seg svimmel.

			Amir har satt seg et par seter unna, men han har nesten ikke sett i hennes retning etter at de forlot Uppsala. Oppmerksomheten hans er rettet mot Wille, som igjen er mest opptatt av Olivia.

			De har nettopp passert Gävle, og i papirkurven ligger det allerede to tomme spritflasker. Alle sitter med plastglass i hånden, lydnivået er høyt, og Ed Sheeran synger sin siste hit fra en høyttaler som Amir har med seg.

			For en stund siden var det noen som banket i veggen, og etter det kom konduktøren inn og ba dem dempe seg. Men så fort han hadde gått, vred Amir opp volumet igjen.

			Fanny stirrer ut av det skitne togvinduet.

			Vinterkulda har lagt seg over landet. I Åre er det meldt mellom femten og tjue minusgrader hele uken.

			Det mørke landskapet farer forbi, snødekte grantrær og hvite jorder avløser hverandre.

			Sverige sover.

			Wille lener seg fram og holder opp en liten plastpose med hvitt pulver.

			«Vil du ha?»

			Fanny rister på hodet, men prøver å smile mens hun gjør det. Hun liker ikke å ta dop, er redd for å miste kontrollen. Dessuten er hun trøtt, det har vært en stressende uke med en evig lang hjemmeeksamen i politisk teori.

			Helst vil hun legge seg i håp om at kvalmen skal gi seg. Men det er ingen av de andre som virker spesielt ivrige etter å avbryte festen, og hun vil ikke bli oppfattet som en party pooper. Hun må dessuten ha hjelp med å slå ut den øverste køya.

			Rett overfor henne lener Olivia seg mot Willes skulder mens hun drikker en rosa drink som består av like deler vodka og tyttebærjuice. Hun setter en slurk i halsen og hoster så det spruter til alle kanter.

			«Hva faen!» utbryter Amir, som får det meste i ansiktet.

			Olivia bare himler med øynene og ler av at han er våt og full av rosa prikker. Hun er i storform og har neppe takket nei til Willes tilbud om en stripe der hun kaster på det ravnsvarte, skulderlange håret og tar enda en slurk.

			Å feste hele natten har hun heller ingen problemer med. På den måten er Olivia og Fanny ganske forskjellige, selv om de har vært bestevenninner siden videregående og fulgt hverandre til Uppsala, der de bor på samme studenthjem.

			Olivia forsvinner ut på toalettet. Fanny skulle veldig gjerne lagt seg nedpå en stund. Hun gjesper åpenlyst og ser fra øyekroken at Pontus reagerer.

			«Er vi så kjedelige?» spør han høyt og tydelig.

			Spørsmålet er åpenbart myntet på henne.

			Han kunne ha sagt det som en spøk, men tonen forteller at han føler seg provosert. Som om han tar det personlig at hun ikke fester like hardt som alle andre.

			Det er Pontus som har ordnet med drikkevarer, noe han var påpasselig med å fortelle straks de kom på toget. Nå er han ganske full – alle er det – men han snøvler mer enn noen av de andre. Dessuten er blikket hans svømmende, svetten perler i pannen, og skjorta har fått store flekker under armene.

			Han roter rundt i bagen sin og tar opp en ny flaske Explorer, som han holder, nesten som et trofé, mot Fanny.

			Hun rister på hodet, vil ikke ha så mye som en dråpe til.

			«Faen så forsiktig du er!» utbryter Pontus så høyt at alle kan høre det. «Er det noe galt med utvalget, eller?»

			«Jeg har bare ikke lyst på.»

			Fanny svelger for å bli kvitt kvalmen og sender Pontus et blikk som sier at han skal slutte. Det er ikke noe å krangle om. Men Pontus gir seg ikke. Han reiser seg med flasken i hånden og lener seg over henne. Han står altfor nær, og hun kan kjenne svettelukten fra de fuktige armhulene.

			«Gi meg glasset ditt, så fyller jeg på.»

			Det høres ut som en befaling.

			«Jeg vil ikke ha.»

			Det føles plutselig som om alle stirrer, og det får henne til å rødme. Hva er det han ikke skjønner?

			«Så klart du skal ha påfyll,» snøvler han.

			Han strekker ut armen i et forsøk på å ta fra henne glasset, men Fanny slipper det ikke.

			«Kutt ut!» sier hun.

			Amir, som har sittet og skrollet på mobilen, kikker bort på dem. Fanny skulle ønske han kunne legge fra seg telefonen og be Pontus om å slutte.

			Hvorfor gjør han ingenting?

			Pontus tar etter glasset hennes igjen, helt til Emil bryter inn.

			«La henne være,» sier han. «Hun vil jo ikke ha.»

			Emil tar tak i genseren hans så han nesten mister balansen, og Pontus setter seg igjen. Han mumler et eller annet surt som det ikke går an å oppfatte, skrur av korken på den nye vodkaflasken og tar en så stor slurk at den klare væsken renner nedover kinnene hans.

			Fanny prøver å smile takknemlig til Emil, men det blir mest en grimase. Hun kunne godt tenke seg å si noe om oppførselen til Pontus, at han er en idiot, men hun er redd for at han skal høre det og kanskje sette i gang igjen.

			«Hvis du vil legge deg, kan jeg hjelpe deg med å ta ned overkøya,» sier Emil.

			Fanny nikker, og Emil feller ned sengen med et par raske grep. Så fester han stigen og hjelper henne med å klatre opp slik at hun kan strekke seg ut. Selv etter at hun har fått et teppe over seg, blir han stående på stigen ved hodeputen hennes.

			Emil er snill, tenker hun beruset. Det er bare Pontus som er slitsom.

			Ansiktene deres er så nær at hun kan kjenne pusten hans mot kinnet sitt.

			«Sov godt,» sier han og forsvinner ut av syne idet han hopper ned på gulvet igjen.

			Amir ler av en kommentar fra Wille. Det svir i Fanny. Han har omtrent ikke snakket til henne siden de dro fra Uppsala. Hun snur seg over på den andre siden, mot veggen, og trøster seg med at hun har en hel uke på seg til å fange interessen hans.

			I Åre.

			Himmelen bølger i intenst grønne og lilla toner som nesten tar pusten fra Hanna. Helikopteret flyr mellom bratte, snøkledde fjell mens nordlyset flammer på alle kanter av dem.

			Det ser ut som om Gud selv har malt med en bred pensel for å fargelegge den kullsvarte polarnatten.

			Aurora borealis.

			Det er ubeskrivelig vakkert, med tjukke smaragdfargede strimer som flytter seg fram og tilbake over himmelhvelvet.

			«Jøss,» sier Hanna inn i mikrofonen på headsettet de ble utstyrt med for å kunne kommunisere gjennom støyen fra motoren. «Jeg har aldri sett noe lignende.»

			«Fint, ikke sant?» sier Henry og strekker fram hånden for å klemme hennes.

			Han har inntatt baksetet og latt henne få plassen ved siden av piloten så hun skal få nyte utsikten. Det er første gang hun flyr helikopter for fornøyelsens skyld, tidligere har det bare vært i forbindelse med utrykning i tjenesten.

			Da har hun ikke hatt tid til å beundre omgivelsene.

			«Vi er nesten framme,» sier piloten.

			Hanna vil ikke at det skal være over. Hun kunne gjerne ha sittet her i timevis, latt besøket i en verden av snø og is få fortsette i det uendelige.

			Alt er nært og langt borte på en og samme gang.

			Hun får lyst til å åpne det tjukke sidevinduet, strekke ut hånden og røre ved de sterke fargene. Hver gang hun kikker ned, dannes det nye fantasifulle mønstre i en lysende dans som aldri tar slutt.

			De har vært i luften i førti minutter og må befinne seg på grensen til Norge. Det er nesten umulig å forestille seg at det skal være et hotell her ute, i villmarkens utkant.

			I det samme dreier piloten og flyr mot venstre.

			«Der framme,» sier Henry og peker på noen lys som dukker opp i mørket.

			Foran Hanna vokser lyspunktene raskt i størrelse. Da de går inn for landing, ser hun at det er flammende fakler og glødende bålpanner. En brunmalt bygning omgitt av en halvsirkelformet steinmur trer fram fra skyggene. Flere mindre hus kryper sammen bak det det store, som om de søker beskyttelse mot polarkulda.

			Her kan ingen overleve uten varme og fellesskap.

			«Hvor er vi?» spør hun mens helikopteret henger i luften og begynner å dale meter for meter ned foran hovedbygningen.

			De lander med et lite dunk, og rotorbladenes intense pisking avtar før de går over i et stille sus.

			«Velkommen til Niehku Mountain Villa,» smiler Henry. «Her skal vi feire bursdagen din.»

		

	
		
			6

			Det er stille og mørkt i togkupeen da Fanny våkner. Hun føler seg groggy, antagelig er hun ikke edru ennå, og hun kan ikke se noe i det kompakte mørket. Det eneste som er å høre, er tunge, sovende åndedrag, og dunkingen fra metallskinnene idet toget dundrer fram gjennom natten.

			Noe er galt.

			Hun ligger på ryggen og har ikke plass å bevege seg på. Bakhodet stanger mot veggen.

			Hvorfor er det så trangt?

			Svaret slår henne i løpet av et øyeblikk og gjør henne iskald. Hun er ikke alene i køya. En fremmed lukt når neseborene hennes, en blanding av alkohol og svette.

			Den er altfor nær.

			Og kvalmende.

			Så kjenner hun hendene på kroppen. Ukjente fingre stryker over kragebeinet og brystene, før de prøver å komme under T-skjorta hun sover i.

			En hånd fomler med glidelåsen i jeansene hennes og finner veien innunder stoffet. En eller annen stønner tungt i øret hennes og trykker seg mot brystkassen med en sånn kraft at det blir vanskelig å puste.

			Fanny prøver å orientere seg, men alt snurrer. Armene hennes har havnet under teppet, og hun får dem ikke opp slik at hun kan beskytte seg selv. Hun vet at hun burde skrike, men frykten er lammende. Hun husker ikke hvordan man gjør det, i stedet ligger hun der og hater seg selv fordi hun er så passiv.

			Da hun til slutt åpner munnen, kommer det ingen lyd, det er som om heller ikke tungen vil lystre.

			Skal hun bli utsatt for et overgrep her, blant vennene sine, på vei til Åre?

			Skjer dette i det hele tatt?

			Svimmelheten tar overhånd, og hun lukker øynene.

			En lyd når henne fra en av underkøyene. Det rasler i en dyne, og en dyp stemme mumler søvnig:

			«Hva er det du driver med?»

			Tyngden mot kroppen forsvinner like plutselig som den dukket opp. Hun klarer å røre seg igjen.

			Alt er som vanlig.

			Det kommer et dunk, som om vedkommende har hoppet ned og landet med føttene på gulvet. Fanny famler med hendene i mørket.

			Var det virkelig noen der, eller har hun bare drømt?

			Det eneste som er å høre, er den rytmiske dunkingen fra skinnene.

			Og Fanny glir inn i søvnen igjen.

			LØRDAG

			Da taxien stopper utenfor hytta til Willes foreldre i Sadeln, snapper Fanny etter pusten. Et enormt, rosarødt byggverk i tømmer troner foran øynene hennes. Det legger beslag på nesten hele tomten, og forsiden, med en bred terrasse, hviler på solide søyler over en bratt helling.

			Det er ikke akkurat en liten fjellhytte, slik Olivia beskrev det da hun spurte om Fanny ville være med. Utsikten over Åredalen er nesten som hentet fra en film, som om selveste Walt Disney har vært der og satt opp en masse kule vinterkulisser.

			Solen er så skarp at Fanny må skygge for øynene. Men det nydelige været gjør ingenting for å fjerne ubehaget fra togreisen.

			Da hun våknet i sovekupeen i morges, en drøy halvtime før de skulle være framme i Åre, begynte hun å skjelve allerede før hun skjønte hvorfor hun var så ute av seg.

			Så husket hun natten, de fremmede fingrene som befølte kroppen hennes.

			Hadde det virkelig skjedd, eller var det bare en vond drøm?

			Fanny er ikke sikker, og det gjør henne både nervøs og urolig. Hun kikker seg raskt over skulderen – hvis noen virkelig forsøkte å klå på henne, har hun ikke lyst til å bli værende. Men tenk om alt bare var innbilning? En fantasi som hjernen hennes diktet opp da vodkarusen tok overhånd.

			Hun kan ikke beskylde de andre hvis ingen har gjort noe. Dessuten vet hun ikke hvem det var som eventuelt prøvde seg på henne i mørket.

			Jo mer hun vrir og vender på det, desto mindre sikker blir hun. Hele situasjonen er slitsom. Hun skammer seg, både over mistankene sine og for at hun ble for full. Kvier seg til og med for å snakke med Olivia om det, enda så nære venninner de er.

			«Kom igjen!» roper Emil fra baksiden av taxien. «Hent bagasjen deres.»

			De laster ut tingene fra bilen og sleper bagene med seg nedover den lille bakken som fører til ytterdøren. Før de satte seg i taxien, var de innom Ica-butikken ved stasjonen, så de har også store handleposer med mat.

			Det klirrer i en av bagene som Pontus løfter ut, det må være der drikkevarene ligger. Kvelden før skrøt han av hvor mye han hadde handlet.

			Han grynter litt idet han bærer den tunge bagen mot inngangen.

			Fanny kikker på ham fra øyekroken. Han ser skikkelig fyllesjuk ut, øynene er rødsprengte og leppene tørre. Med tanke på hvor mye han drakk på toget, er det ikke så rart. Det var vel derfor han ble så frekk og ubehagelig.

			Kan det ha vært han som klatret opp i køya hennes midt på natten?

			Hvis det i det hele tatt var noen der.

			«Hvordan går det?» klarer hun ikke la være å spørre, til tross for oppførselen hans kvelden før.

			«Det skal du bare drite i,» svarer Pontus uten å møte blikket hennes.

			Fanny stopper. Hvorfor er han sånn? Hun snur ryggen til ham og skynder seg bort til Olivia, som står ved ytter­døren sammen med Wille.

			Det piper i kodelåsen da han taster inn sifrene, så går ytterdøren opp.

			«Ja vel,» sier han. «Her skal vi bo.»

			Fanny hører på stemmen hans at han liker situasjonen, å få vise fram den fine hytta for vennenes beundrende blikk.

			Foreldrene til Wille er steinrike, og det legger han ikke skjul på, snarere tvert imot. Han kommer fra Östermalm i Stockholm, hovedstadens dyreste bydel og dermed den dyreste i landet. Fanny har i likhet med Olivia vokst opp i Västerås, som ligger nordvest for Stockholm. Faren hennes er riktignok lege og moren sykepleier, men livsstilen deres er ikke i nærheten av hva Wille er vant til.

			«Herregud, så fint!» utbryter Olivia. Hun dulter Fanny lett i siden. «For et sted! Har dere hatt det lenge?»

			Wille flirer.

			«Det er ikke så verst,» innrømmer han. «Muttern og fattern bygde det for noen år siden. Før det hadde vi et annet sted litt lenger ned i dalen, men de ønsket seg opp i høyden. De liker å kunne se utover Renfjället. Vi har sol også når Åre ligger i skygge i vintermånedene.»

			«Her kunne man godt blitt boende en stund,» ler Olivia. «Er det greit at vi blir til påske?»

			Hun gir Fanny en oppspilt klem og drar henne med seg inn i en romslig entré, som er like stor som hyblene deres på internatet. Den fører videre til en stue med dobbel takhøyde og enorme sprossevinduer som vender mot sør.

			«Dette er så kult,» sier Olivia med oppsperrede øyne.

			Fanny blir også stående og beundre utsikten. Foran dem brer Åresjön seg ut. Panoramautsikten strekker seg over hele dalen, helt til fjellene i vest. Et stykke unna kan hun skimte heisen som heter Sadelexpressen, den som gjør at man kommer seg ut i løypenettet. Det går løyper rett nedenfor hytta, så det er bare å ta på seg skiene og sette utfor om morgenen.

			Ski-in/ski-out, som Wille kaller det.

			Utrolig snobbete, tenker Fanny samtidig som Pontus smeller igjen ytterdøren. En eller annen trekker ned på gjestetoalettet, og Emil kommer ut derfra.

			Han går bort til vinduet og stiller seg ved siden av dem.

			«Satt du der inne og chattet?» flirer Pontus, som om han har knepet ham i noe forbudt.

			Emil later som han ikke hører ham, og snur seg mot Wille.

			«Fantastisk utsikt,» sier han.

			Wille smiler bredt, som om det er hans fortjeneste at de står her med tidenes fjellreklame foran seg.

			«Ja, den er utrolig,» istemmer Olivia.

			«Vi har fem soverom og fire bad,» forteller Wille. «Så enten må noen dele rom, eller så kan dere jenter ta annekset og ha det for dere selv.»

			Han peker ut av vinduet på en mindre hytte som ligger ti meter unna.

			«Der er det to soverom, og dere har tekjøkken og eget bad,» legger han til.

			«Nais,» smiler Olivia og stikker armen sin under Fannys. «Egen kåk, dette er som på et luksushotell.»

			«Da kan dere bli med meg ut igjen, så skal jeg følge dere bort,» sier Wille.

			De tar bagasjen sin og går etter ham til den mindre gjeste­hytta. Den er bygd i samme stil som hovedhytta, med trepanel på veggene og høye smårutete vinduer mot sør. Fanny føler seg litt bedre da de kommer inn dit. Dette er så mye bedre enn å dele hytte med guttene.

			Særlig Pontus.

			Hadde hun bare klart å huske ordentlig hva som egentlig skjedde i natt …

